- Vi startet i ellevetiden, og klokken ett tok vi oss et måltid. Vi vurderte å dra til Blånippa, men bestemte oss for Mjelvafjellet. Akkurat da vi kom på toppen, begynte det å regne og jeg så at det lynte i fjellet, sier Geir Kvam (55) fra Haram.
Han mistet bevisstheten da lynet slo ned, og skjønte ikke hva som hadde skjedd.
- Lynet gikk nok neppe gjennom meg, men vi falt i bakken alle fire. For min del gikk det bra, men datteren min sa hun merket det litt i hjertet, sier Kvam, som skal tilbringe natten på sykehuset.
Turfølget besto av Kvams datter, kamerat, og kameratens sønn.
Det er Kvams kamerat som pådro seg lettere til moderate skader.
- Da jeg kom til bevissthet, så jeg at kameraten min lå på bakken, og datteren min kom springende. Jeg sjekket pulsen hans, og forsto at han ikke var livløs. Men han var bevisstløs i noen minutter, sier Kvam.
Han roser innsatsen til redningsmannskapet og sykehuspersonellet.
- Jeg tror ikke det tok mer enn 20 minutter fra vi ringte, til helikopterene kom. Vi ble fløyet til Ålesund sykehus via Dombås.